
A Szent Erzsébet-kultusz Magyarországon és Portugáliában

Kutatásom a magyar és a portugál Szent Erzsébet alakjával foglalkozik, behatóan vizsgálja Árpád-házi Szent Erzsébet és különös tekintettel Portugáliai Szent Erzsébet (Izabel) életét és azt a történelmi kontextust, melyben éltek.
Emellett bemutatja a mindkét szenthez szorosan kapcsolódó rózsacsodát, annak előzményeit és azt is, hogyan jelenik meg a két szent legendáriumában ez a középkorban oly népszerű motívum.
Dolgozatom továbbá betekintést nyújt a két szent között húzódó kapcsolatba, hogy miként követte Árpád-házi Erzsébet életmód-mintáját rokona, Portugáliai Izabel, és hogy milyen közvetítő elemeken keresztül jutott el a magyar szent kultusza az Ibériai-félszigetre. A rendelkezésemre álló források alapján ezt a dinasztikus, és a ferences lelkiségen nyugvó szellemi és kulturális köteléket igyekeztem a lehető legteljesebben feltárni.
Eddigi eredményeimet a magyar és a portugál szakirodalomra, illetve Portugáliai Erzsébet első életrajzának 20. századi eleji kiadására alapoztam. A kutatást jelenleg is folytatom a Szegedi Tudományegyetem Bölcsészettudományi Karának Irodalomtudományi Doktori Iskolájában.



